望云骓马歌
唐·元稹

忆昔先皇幸蜀时，八马入谷七马疲。肉绽筋挛四蹄脱，七马死尽无马骑。天子蒙尘天雨泣，巉岩道路淋漓湿。峥嵘白草眇难期，謥洞黄泉安可入。朱泚围兵抽未尽，怀光寇骑追行及。嫔娥相顾倚树啼，鹓鹭无声仰天立。圉人初进望云骓，彩色憔悴众马欺。上前喷吼如有意，耳尖卓立节踠奇。君王试遣回胸臆，撮骨锯牙骈两肋。蹄悬四局脑颗方，胯耸三山尾株直。圉人畏诮仍相惑，此马无良空有力。频频齧掣辔难施，往往跳趫鞍不得。色沮声悲仰天诉，天不遣言君未识。亚身受取白玉羁，开口衔将紫金勒。君王自此方敢骑，似遇良臣久悽恻。龙腾鱼鳖啅然惊，骥朌驴骡少颜色。七圣心迷运方厄，五丁力尽路犹窄。橐它山上斧刃堆，望秦岭下锥头石。五六百里真符县，八十四盘青山驿。掣开流电有辉光，突过浮云无朕迹。地平险尽施黄屋，九九属车十二纛。齐映前导引骓头，严震迎号抱骓足。路傍垂白天宝民，望骓礼拜见骓哭。皆言玄宗当时无此马，不免骑骡来幸蜀。雄雄猛将李令公，收城杀贼豺狼空。天旋地转日再中，天子却坐明光宫。朝廷无事忘征战，校猎朝回暮毬宴。御马齐登拟用槽，君王自试宣徽殿。圉人还进望云骓，性强步阔无方便。分騣摆杖头太高，擘肘回头项难转。人人共恶难回跋，潜遣飞龙减刍秣。银鞍绣韂不复施，空尽天年御槽活。当时邹谚已有言，莫倚功高浪开阔。登山纵似望云骓，平地须饶红叱拨。长安三月花垂草，果下翩翩紫骝好。千官煖热李令闲，百马生狞望云老。望云骓，尔之种类世世奇。当时项王乘尔祖，分配英豪称霸主。尔身今日逢圣人，从幸巴渝归入秦。功成事遂身退天之道，何必随群逐队到死蹋红尘。望云骓，用与不用各有时，尔勿悲。